Vos discretos viros et amicos nostros in Domino dilectos commendatorem, proconsules et consules Reualienses salutamus nos communitas Karelie et specialiter Haraldus Kaza, Andres Satlesson amicabiliter et sinceriter in Domino Jhesu Christo. Noueritis quod litteras vestras sepius habueramus, in quibus certe intellexeramus, vos omne bonum et fidelem amiciciam nobis dixisse, quod nos eciam inueneramus et videramus vsque in presentem diem. Regraciamus vobis igitur multum significantesque vobis amicabiliter, quod proditor tocius regni Swecie atque noster Haquinus Gherekesson ad partes vestras nuperrime venit pro auxilio de vobis petendo. Nunc vero in vos tantum credimus, quod non contra regem minime neque contra regnum Swecie inimiciciam prouocare velitis causa talis proditoris, sed cum perceperamus pro certis rumoribus quod in ciuitate vestra est et ibi moratur cum quibusdam vestris conciuibus pronunc sicut prius, videlicet cum Johanne Benenbeth(!), Lamberto de Marcke et Bertold Hake, jsti ipsum prius abscondiderant et dilexerant sicut et nunc faciunt nobis in magnum dampnum. Jgitur rogamus vos in caritate, dileccione et amore, quibus possumus, quatenus disponatis sic, quod inter vos et regnum Swecie discordia non veniet ex parte talis predicti proditoris atque ne sibi subsidium veniet de partibus vestris facientesque nobis taliter sicut et vester proditor ad partes nostras veniens iusticiam et jus velletis habere diligenter. Jtem supplicamus vobis, quod quitquam quidam familiaris domini nostri nomine Nicolaus Boom nomine nostro vos rogauerit in adiutorium, per vos micericorditer largietur, quod vobis cum in pari uel maiori requisiti volumus promererj. Jn Christo viuite sane et valete. Scriptum Wyborch feria tercia proxima post dominicam jnuocauit nostro sub sigillo.